b'\n_START_ARTICLE_\nPrimo\xc5\xbe \xc5\xbdontar\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v \xc5\xa0kofji Loki, nato je ostal na doma\xc4\x8diji. Zgodaj se je zanimal za rezbarstvo in je kmalu dosegel veliko spretnost v rezanju modelov za mali kruhek, ki jih je po naro\xc4\x8dilu izdelal na stotine. Pozimi se je ukvarjal s kolarstvom, sicer pa pomagal o\xc4\x8detu v kmetijstvu in pri \xc4\x8debelah, ki so jih redili pri hi\xc5\xa1i \xc5\xbee ve\xc4\x8d rodov. Od jeseni 1878 do za\xc4\x8detka 1882 je bil pri vojakih, se udele\xc5\xbeil okupacije Hercegovine ter postal pod\xc4\x8dastnik. Po vojski je prestopil k oro\xc5\xbenikom in slu\xc5\xbeboval kot komandir oro\xc5\xbeni\xc5\xa1ke postaje na Bledu, v Bohinju in na Jesenicah do leta 1899, ko je bil zaradi huj\xc5\xa1e po\xc5\xa1kodbe upokojen; kraj\xc5\xa1i \xc4\x8das je delal \xc5\xa1e v KID na Jesenicah in v cementarni v Mojstrani._NEWLINE_Leta 1902 se je preselil v \xc5\xa0kofjo Loko in se povsem posvetil \xc4\x8debelarstvu in trgovini s \xc4\x8debelami. \xc4\x8cebele je izva\xc5\xbeal predvsem v Nem\xc4\x8dijo in mnogo pripomogel k slovesu na\xc5\xa1e sivke v tujini. Na njegovo pobudo je bila 1905 ustanovljena v \xc5\xa0kofji Loki podru\xc5\xbenica \xc4\x8debelarskega dru\xc5\xa1tva. Sodeloval je tudi pri tamkaj\xc5\xa1njem Izobra\xc5\xbeevalnem dru\xc5\xa1tvu. V zimskih mesecih je spet izdeloval modele za mali kruhek, lotil pa se je tudi raznih oblik rezljanih skrinjic. Ko se je 1906 z dru\xc5\xbeino preselil v Kranj, si je tudi tu uredil \xc4\x8debelnjak, tako da je lahko po\xc5\xa1iljal letno 150\xe2\x80\x93200 plemenjakov in okoli 100 rojev v razne dr\xc5\xbeave Evrope. Ko se je po 1. svetovni vojni zmanj\xc5\xa1ala mo\xc5\xbenost izvoza panjev, se je preusmeril na izvoz matic predvsem v Ameriko, \xc4\x8debelaril pa je tudi na med. Veliko let je bil v Kranju predsednik \xc4\x8debelarske podru\xc5\xbenice, v prostem \xc4\x8dasu pa tudi tu oblikoval rezljane skrinjice.'